
ΔΕΛΤΙΟ ΤΥΠΟΥ

Η οργάνωση και λειτουργία των Μονάδων Τεχνητού Νεφρού αποτελεί νευραλγικό τομέα του συστήματος υγείας, καθώς από την αποτελεσματικότητά τους εξαρτάται η ίδια η ζωή των νεφροπαθών ασθενών.
Παρ όλα αυτά, παροιμιώδης και χρόνια υπήρξε η πολιτική αδιαφορία έναντι των νεφροπαθών ασθενών της ευρύτερης περιοχής του Λασιθίου, αφού η Μονάδα Τεχνητού Νεφρού του ΓΝ Αγίου Νικολάου στεγάζεται από το 1990 έως σήμερα σε εγκαταστάσεις που δεν πληρούν τις προδιαγραφές. Το τελευταίο δε διάστημα, μετά την μεταφορά κλινικών στην νέα πτέρυγα του Νοσοκομείου υπήρχε διαθέσιμος χώρος στην παλαιά πτέρυγα, όχι όμως η πολιτική βούληση, ως προς την εξεύρεση λύσης.

Η  νέα Διοίκηση του Νοσοκομείου και η Διοίκηση της 7η Υ.ΠΕ Κρήτης, γνωρίζοντας τα προβλήματα της ΜΤΝ και αξιώνοντας την εξεύρεση λύσης που θα εγγυάται  την ασφάλεια της νοσηλείας των νεφροπαθών ασθενών συγκρότησε ειδικό τεχνικό κλιμάκιο.
Η μετεγκατάσταση της Μονάδας σε διαθέσιμο κενό χώρο στην παλαιά πτέρυγα του Γενικού Νοσοκομείου Αγ. Νικολάου, ο οποίος θα πληροί τις προϋποθέσεις αποτελεί σήμερα μια εφικτή όσο και αναγκαία λύση, όπως διατυπώθηκε και κατά την πρόσφατη επίσκεψη της Διοικήτριας της 7ης Υ.ΠΕ Κρήτης, Ελένης Μαυρομμάτη, στο ΓΝ Αγ. Νικολάου. Λύση η οποία έχει ήδη δρομολογηθεί και αναμένεται να έχει ολοκληρωθεί έως το τέλος του 2016, ώστε οι νεφροπαθείς του νομού Λασιθίου να υποβάλλονται σε αιμοκάθαρση σε έναν ασφαλή και αξιοπρεπή χώρο που θα τους παρέχει την απαραίτητη φροντίδα για το βαρύ και χρόνιο πρόβλημα υγείας που αντιμετωπίζουν.
Είναι απορίας άξιο πως οι συνθήκες που επικρατούσαν τόσα χρόνια στον χώρο της Μονάδας έως σήμερα, δεν προκάλεσαν την ευαισθητοποίηση του Συλλόγου Εργαζομένων ώστε να καταθέσει προτάσεις ως προς την εξεύρεση ασφαλούς χώρου και την υιοθέτηση αξιοπρεπών συνθηκών νοσηλείας - αντιμετώπισης του προβλήματος υγείας των νεφροπαθών.
Οι όποιες ετεροχρονισμένες αντιδράσεις, μηδενιστικές πρακτικές ή αντιδραστικές τοποθετήσεις επί τεκμηριωμένων προτάσεων και συνεπών δεσμεύσεων, δεν συνάδουν με την εικόνα της προσωπικής ή συλλογικής πολιτικής ωριμότητας.






